Nordjyllands Politi har nu sigtet 123 personer for 158 forhold vedrørende køb af narkotika på sociale medier. Sigtelserne er resultatet af intens efterforskning siden anholdelsen af tre mænd den 27. marts 2019, som mistænkes for at stå bag en salgsside. Det oplyser Nordjyllands Politi i en pressemeddelelse. Nordjyllands Politi blev i februar 2019 opmærksom på en side på et socialt medie, hvor en ukendt person solgte narkotika og samtidig tilbød udbringning. Man startede en efterforskning op, som den 27. marts 2019 gjorde det muligt at anholde tre nordjyske mænd mellem 20 og 21 år, der mistænkes for at stå bag handlen på omtalte side. Sagen er trevlet op – nu sigtes købere Siden marts har politiet efterforsket intenst i sagen for at klarlægge, hvilke handler der er foregået, så også køberne kunne sigtes. Det er dét arbejde, der nu er overstået og har ført til sigtelserne for de i alt 158 forhold, begået af 123 personer – både kvinder og mænd, der er i alderen 18-51 år. De fleste sigtede stammer fra Aalborg-området. - Jeg er tilfreds med, at vi har fundet frem til de her 158 forhold i sagen. Det viser, at man heller ikke skal vide sig sikker, hvis man vælger at købe narkotika på de sociale medier. Der ’patruljerer’ vi også,” siger lederen af efterforskningen, politikommissær Casper Jacobsen. Når politiets efterforskning i sagen er afsluttet i denne uge, overgives sagen til anklagemyndigheden, der skal vurdere, om der kan rejses tiltale i forhold til de tre personer, der er sigtet for at have solgt narkoen på nettet. De 123 personer, der købte den på nettet, modtager bøder i størrelsesordenen 2.000-12.000 kr.

Referat:
En kæmpe sag om onlinesalg af narko fører til sigtelse af 123 personer.